ORDE do 10 de abril de 2007 pola que se clasifica como de interese cultural a Fundación Illa de San Simón.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/04/2007

Visto o expediente de clasificación da Fundación Illa de San Simón con domicilio en Santiago de Compostela.
Supostos de feito.
1. Carlos Amoedo Souto, na súa condición de secretario do padroado da fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o día catorce de febreiro de dous mil sete, ante o notario Héctor Ramiro Pardo García co número de protocolo catrocentos cincuenta e seis, por Ánxela Bugallo Rodríguez que intervén, en nome e representación da Xunta de Galicia e actúa como conselleira de Cultura e Deporte.
3. Segundo consta nos artigo 6 dos estatutos, a fundación ten por obxecto:
a) Desenvolver actividades culturais e educativas primordialmente relacionadas co mar, mediante a organización de congresos, cursos e seminarios nas
illas de San Simón e Santo Antón, declaradas ben de interese cultural coa categoría de sitio histórico polo Decreto 237/1999, do 29 de xullo.
b) Conservar e xestionar as instalacións e edificacións das illas de San Simón e Santo Antón.
c) Potenciar os valores naturais, culturais e paisaxísticos das Illas de San Simón e Santo Antón.
d) Fomentar o deporte da vela, mediante a organización dunha escola que contribúa á súa difusión e promoción.
e) Impulsar a investigación, en especial a orientada ao mundo do mar e da memoria histórica.
4. O padroado da fundación estará integrado pola conselleira de Cultura e Deporte como presidenta, un representante da Dirección Xeral de Costas do Ministerio de Medio Ambiente, como vicepresidente, o secretario xeral da Consellería de Cultura e Deporte como secretario e o director xeral de Patrimonio Cultural, o director xeral para o Deporte, o director xeral de Creación e Difusión Cultural, a secretaria xeral e do Patrimonio da Consellería de Economía e Facenda, o vicerreitor de Extensión Universitaria de cada unha das universidades galegas e o alcalde do concello de Redondela como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese cultural a Fundación Illa de San Simón, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 9 de abril de 2007.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de
fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación Illa de San Simón adscribíndoa á Consellería de Cultura e Deporte que exercerá plenamente o protectorado sobre ela.
Santiago de Compostela, 10 de abril de 2007.
José Luis Méndez Romeu
Conselleiro de Presidencia, Administracións
Públicas e Xustiza